Ehdotus neuvoston direktiiviksi kuluttajien mahdollisuudesta saada polttoainetaloutta koskevia tietoja uusia henkilöautoja markkinoitaessa /* KOM/98/0489 lopull. - SYN 98/0272 */



Virallinen lehti nro C 305 , 03/10/1998 s. 0002



Ehdotus neuvoston direktiiviksi kuluttajien mahdollisuudesta saada polttoainetaloutta koskevia tietoja uusia henkilöautoja markkinoitaessa (98/C 305/02) (ETA:n kannalta merkityksellinen teksti) KOM(1998) 489 lopull - 98/0272(SYN) (Komission esittämä 3 päivänä syyskuuta 1998) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 130 s artiklan 1 kohdan, ottaa huomioon komission ehdotuksen, ottaa huomioon talous- ja sosiaalikomitean lausunnon, noudattaa Euroopan yhteisön perustamissopimuksen 189 c artiklassa määrättyä menettelyä Euroopan parlamentin kanssa yhdessä toimien, sekä katsoo, että (1) perustamissopimuksen 130 r artiklassa edellytetään luonnonvarojen harkittua ja järkevää käyttöä; järkevä energiankäyttö on yksi keskeinen keino, jolla tämä tavoite voidaan saavuttaa ja ympäristön saastumista voidaan vähentää, (2) yhteisö tunnustaa, että ilmakehän kasvihuonekaasupitoisuudet on vakautettava sellaiselle tasolle, että ihmisen toiminnan vaaralliset vaikutukset ilmastojärjestelmään voidaan estää, (3) yhteisö on Yhdistyneiden Kansakuntien ilmastonmuutosta koskevan puitesopimuksen yhteydessä sitoutunut vakauttamaan hiilidioksidipäästöt (CO2) vuoden 1990 tasoille vuoteen 2000 mennessä, (4) yhteisö on hyväksynyt tavoitteen vähentää kasvihuonekaasujen päästöjä 8 prosentilla vuosina 2008-2012 vuoden 1990 tasoihin verrattuna osana pöytäkirjaa, josta ilmastonmuutosta koskevan Yhdistyneiden Kansakuntien puitesopimuksen sopimuspuolet sopivat joulukuussa 1997 pitämässään Kioton konferenssissa, (5) komissio on ehdottanut henkilöautojen CO2-päästöjen vähentämistä ja polttoainetalouden parantamista koskevaa yhteisön strategiaa (1) ja neuvosto on hyväksynyt sen 25 päivänä kesäkuuta 1996 tekemässään päätelmässä, (6) tiedolla on keskeinen asema markkinavoimien toiminnassa; henkilöautojen erityistä polttoaineenkulutusta koskevien tarkkojen, asianmukaisten ja vertailukelpoisten tietojen tarjoaminen saattaa vaikuttaa kuluttajien valintoihin siten, että he suosivat autoja, jotka kuluttavat vähemmän polttoainetta ja aiheuttavat siten vähemmän CO2-päästöjä, mikä puolestaan kannustaa valmistajia alentamaan valmistamiensa autojen polttoaineenkulutusta, (7) näin ollen on tarpeellista kehittää polttoainetaloutta koskeva merkintä kaikille uusille henkilöautoille, jotka ovat näytteillä myyntipaikoissa, (8) perustamissopimuksen 3 b artiklassa vahvistettujen toissijaisuus- ja suhteellisuusperiaatteiden mukaisesti tämän direktiivin, joka on keskeinen osa edellä mainitusta yhteisön strategiasta, tavoitteita ei voida riittävästi saavuttaa jäsenvaltioiden tasolla, ja ne voidaan siten paremmin saavuttaa yhteisön tasolla; tässä direktiivissä säädetään vain vähimmäisvaatimuksista tämän tavoitteen saavuttamiseksi, eikä siinä mennä pitemmälle kuin on tämän vuoksi tarpeen, (9) polttoainetaloutta koskevan merkinnän olisi sisällettävä tietoja polttoaineenkulutuksesta ja erityisistä CO2-päästöistä, jotka on määritetty niiden yhdenmukaistettujen standardien ja menetelmien mukaisesti, joista on säädetty moottoriajoneuvojen polttoaineen kulutusta koskevan jäsenvaltioiden lainsäädännön lähentämisestä 16 päivänä joulukuuta 1980 annetussa neuvoston direktiivissä 80/1268/ETY (2), sellaisena kuin se on viimeksi muutettuna komission direktiivillä 93/116/EY (3), (10) on tarpeen, että kaikkien uusien autojen markkinoilla esiintyvien muunnoksien polttoaineenkulutusta koskevia standardoituja lisätietoja on saatavilla sopivassa muodossa sekä myyntipaikalla että kunkin jäsenvaltion nimetyltä elimeltä; tällaiset tiedot voivat olla hyödyllisiä kuluttajille, jotka tekevät ostopäätöksensä jo ennen autoliikkeeseen menoa tai eivät halua käyttää autokauppiaan palveluja tai käydä autoliikkeessä henkilöautoa ostaessaan, (11) on tärkeää, että mahdolliset asiakkaat saavat myyntipaikalla tietoja siitä, mitkä tietyn kauppiaan kautta saatavilla olevat autot kuluttavat vähiten polttoainetta, ja (12) kaikessa valmistajien tai kauppiaiden tuottamassa ja uusien henkilöautojen markkinoinnissa käytettävässä myynninedistämismateriaalissa olisi esitettävä asianmukaiset tiedot niiden ajoneuvojen polttoaineenkulutuksesta, joita kyseinen materiaali koskee. ON ANTANUT TÄMÄN DIREKTIIVIN: 1 artikla Tämän direktiivin tarkoituksena on varmistaa, että kuluttajilla on mahdollisuus saada tietoja yhteisössä myytäväksi tarjottavien tai leasing-sopimuksella tarjottavien uusien henkilöautojen polttoainetaloudesta. 2 artikla Tässä direktiivissä sovelletaan seuraavia määritelmiä: "henkilöautolla" tarkoitetaan neuvoston direktiivin 70/156/ETY (4), liitteessä 1 määriteltyä M1-luokan moottoriajoneuvoa, jota käytetään matkustajien kuljettamiseen ja jossa on kuljettajan istuimen lisäksi istuimet enintään kahdeksalle matkustajalle. Määritelmään eivät kuulu neuvoston direktiivin 92/61/ETY (5) soveltamisalaan kuuluvat ajoneuvot; "uudella henkilöautolla" tarkoitetaan henkilöautoa, jota ei ole aiemmin myyty henkilölle muuta tarkoitusta varten kuin myytäväksi tai edelleen välitettäväksi; "vaatimustenmukaisuustodistuksella" tarkoitetaan direktiivin 70/156/ETY 6 artiklassa säädettyä asiakirjaa, jonka on oltava jokaisen uuden henkilöauton mukana ja joka vaaditaan, ennen kuin henkilöauto voidaan myydä, rekisteröidä tai ottaa käyttöön; "kauppiaalla" tarkoitetaan henkilöä tai liikeyritystä, jonka liiketoimintaan sisältyy uusien henkilöautojen myynti tai leasing. Kauppiaalla ei tarkoiteta niitä henkilöitä tai organisaatioita, jotka tarjoavat asiakkaille ainoastaan rahoitusta ajoneuvon ostoa varten; "myyntipaikalla" tarkoitetaan paikkaa, kuten autoliikkeen näyttelytiloja tai pihaa, jossa henkilöautot ovat näytteillä ja jossa niitä tarjotaan myytäväksi mahdollisille asiakkaille; "virallisella polttoaineenkulutuksella" tarkoitetaan polttoaineenkulutusta, joka on mitattu direktiivin 80/1268/ETY säännösten mukaisesti; "virallisilla erityisillä CO2-päästöillä" tarkoitetaan erityisiä CO2-päästöjä, jotka on määritetty direktiivin 80/1268/ETY säännösten mukaisesti; "polttoainetaloutta koskevalla merkinnällä" tarkoitetaan merkintää, joka sisältää tiettyjä kuluttajille tarkoitettuja tietoja sen auton virallisesta polttoaineenkulutuksesta ja virallisista erityisistä CO2-päästöistä, johon merkintä on kiinnitetty; "polttoainetaloutta koskevalla oppaalla" tarkoitetaan opasta, johon on koottu tiedot kunkin jäsenvaltion automarkkinoilla saatavilla olevien kaikkien uusien henkilöautojen virallisesta polttoaineenkulutuksesta ja virallisista erityisistä CO2-päästöistä luokiteltuna merkin vaihtoehdon ja muunnoksen mukaan; "myynninedistämismateriaalilla" tarkoitetaan kaikkia painotuotteita, joita valmistajat ja uusien autojen kauppiaat käyttävät suurelle yleisölle suunnatussa ajoneuvojen markkinoinnissa, mainonnassa ja myynninedistämisessä. Tähän sisältyvät ainakin tekniset käsikirjat ja esitteet sekä sanomalehdissä, aikakauslehdissä, alan julkaisuissa ja julisteissa julkaistavat mainokset; "merkillä" tarkoitetaan sen henkilön tai elimen toiminimeä, joka vastaa tyyppihyväksyntäviranomaisille kaikista kyseiseen ajoneuvotyyppiin liittyvistä näkökohdista ja joka on ilmoitettu vaatimustenmukaisuustodistuksessa; "vaihtoehdoilla" tarkoitetaan autoja, jotka kuuluvat samaan tyyppiin, siten kuin ne on määritelty direktiivin 70/156/ETY liitteessä II olevassa B osassa, mutta jotka poikkeavat toisistaan tietyissä sallituissa kohdissa; "muunnoksilla" tarkoitetaan autoja, jotka kuuluvat samaan vaihtoehtoon, siten kuin ne on määritelty direktiivin 70/1567ETY liitteessä III olevassa B osassa, mutta jotka poikkeavat toisistaan tietyissä sallituissa kohdissa; "polttoaineen keskimääräisellä hinnalla" tarkoitetaan tässä bensiinin tai dieselpolttoaineen viitehintaa, joka edustaa kyseisten polttoaineiden vallitsevia markkinoita kussakin jäsenvaltiossa. 3 artikla Jäsenvaltioiden on määritettävä tämän direktiivin soveltamista varten polttoaineen keskimääräinen hinta sekä bensiinille että dieselöljylle kunkin vuoden 1 päivänä tammikuuta ja varmistettava, että nämä tiedot ovat vapaasti erityisesti tämän direktiivin säännösten täytäntöönpanoon osallistuvien henkilöiden tai organisaatioiden saatavilla. 4 artikla Jäsenvaltioiden on varmistettava, että liitteessä I esitettyjen vaatimusten mukainen polttoainetaloutta koskeva merkintä kiinnitetään myyntipaikalla kaikkien uusien henkilöautojen tuulilasiin helposti nähtävällä tavalla. Kyseistä merkintää ei ole tarpeen kiinnittää niihin henkilöautoihin, joiden virallista polttoaineenkulutusta ja virallisia erityisiä CO2-päästöjä ei ole mainittu vaatimustenmukaisuustodistuksessa. 5 artikla Jäsenvaltioiden on varmistettava, että polttoainetaloutta koskeva opas julkaistaan vähintään kerran vuodessa liitteessä II esitettyjen vaatimusten mukaisesti. Oppaan on oltava pienikokoinen ja kannettava, ja sen on oltava maksutta kuluttajien saatavilla heidän pyynnöstään sekä myyntipaikoilla että kunkin jäsenvaltioiden ilmoitetulta elimeltä. Jäsenvaltioiden on lisäksi varmistettava, että tämä opas on saatavilla myös sähköisessä muodossa esimerkiksi Internetin kautta ja että opas kyseisessä muodossa pidetään ajan tasalla myynnissä olevien uusien henkilöautojen muunnosvalikoimassa tapahtuvien muutosten osalta. 6 artikla Jäsenvaltioiden on varmistettava, että kaikki kauppiaat esittävät kunkin myyntipaikalla myytävänä olevan merkin osalta julisteen muodossa luettelon tiedoista, jotka koskevat kaikkien myyntipaikalla myytävänä olevien uusien henkilöautojen virallista polttoaineenkulutusta ja virallisia erityisiä CO2-päästöjä. Tiedot on esitettävä näkyvällä paikalla ja liitteessä III esitetyn mallin mukaisesti. 7 artikla Jäsenvaltioiden on varmistettava, että kaikessa myynninedistämismateriaalissa mainitaan liitteessä IV esitettyjen vaatimusten mukaiset tiedot niiden ajoneuvojen virallisesta polttoaineenkultuksesta, joita kyseinen materiaali koskee. 8 artikla Jäsenvaltioiden on varmistettava, että sellaisten muiden polttoaineenkulutusta koskevien merkkien, tunnusten tai merkintöjen, jotka eivät vastaa tämän direktiivin vaatimuksia, käyttö kielletään, jos se voi aiheuttaa sekaannusta uusien henkilöautojen mahdollisille kuluttajille. 9 artikla Jäsenvaltioiden on ilmoitettava komissiolle toimivaltainen elin tai elimet, jotka vastaavat tämän direktiivin mukaisen kuluttajavalistusjärjestelmän täytäntöönpanosta ja toiminnasta. 10 artikla Komissio vahvistaa muutokset, jotka ovat tarpeen tämän direktiivin liitteiden mukauttamiseksi tekniikan kehitykseen, noudattaen 11 artiklassa säädettyä menettelyä ja kuultuaan kuluttajajärjestöjä ja muita osapuolia, joiden etua asia koskee. Kyseisen mukauttamisen tukemiseksi jäsenvaltioiden on toimitettava komissiolle tämän direktiivin säännösten toimivuutta koskeva kertomus viiden vuoden kuluttua tämän direktiivin voimaantulosta. 11 artikla Komissiota avustaa neuvoston direktiivin 92/75/ETY (6) 10 artiklan mukaisesti perustettu komitea, joka muodostuu jäsenvaltioiden edustajista ja jonka puheenjohtajana on komission edustaja. Komission edustaja tekee komitealle ehdotuksen tarvittavista toimenpiteistä. Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että se kanta merkitään pöytäkirjaan. Komission on, niin suurelta osin kuin mahdollista, otettava huomioon komitean lausunto. Sen on ilmoitettava, millä tavoin lausunto on otettu huomioon. 12 artikla 1. Jäsenvaltioiden on saatettava voimaan tämän direktiivin noudattamisen edellyttämät säännökset viimeistään 31 päivänä joulukuuta 1999. Niiden on ilmoitettava tästä komissiolle viipymättä. Jäsenvaltioiden antamissa, ensimmäisessä alakohdassa tarkoitetuissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset komissiolle. 13 artikla Jäsenvaltioiden on säädettävä tämän direktiivin perusteella annettujen kansallisten säännösten rikkomiseen sovellettavasta seuraamusjärjestelmästä ja toteutettava kaikki tarvittavat toimet sen varmistamiseksi, että se pannaan täytäntöön. Säädettyjen seuraamusten on oltava tehokkaita, oikein suhteutettuja ja varoittavia. Jäsenvaltioiden on ilmoitettava komissiolle tällaisista toimenpiteistä 12 artiklassa mainittuun päivään mennessä ja ilmoitettava niihin tehdyistä muutoksista viipymättä. 14 artikla Tämä direktiivi tulee voimaan kahdentenakymmenentenä päivänä sen jälkeen kun se on julkaistu Euroopan yhteisöjen virallisessa lehdessä. 15 artikla Tämä direktiivi on osoitettu kaikille jäsenvaltioille. (1) KOM(95) 689 lopullinen. (2) EYVL L 375, 31.12.1980, s. 36. (3) EYVL L 329, 30.12.1993, s. 39. (4) EYVL L 42, 23.2.1970, s. 1. (5) EYVL L 225, 10.8.1992, s. 72. (6) EYVL L 297, 13.10.1992, s. 16. LIITE I POLTTOAINETALOUTTA KOSKEVAN MERKINNÄN KUVAUS Jäsenvaltioiden on varmistettava, että kaikki niiden alueella käytettävät polttoainetaloutta koskevat merkinnät täyttävät vähintään seuraavat vaatimukset: 1. Ne ovat standardimallin mukaisia, jotta kuluttajien on helppo tunnistaa ne. 2. Ne ovat kooltaan 297 mm×210 mm (A4-koko). 3. Ne sisältävät tiedot sen henkilöauton, johon ne on kiinnitetty, merkistä, vaihtoehdosta, muunnoksesta ja polttoainetyypistä. 4. Ne sisältävät virallisen polttoaineenkulutuksen ja virallisten erityisten CO2-päästöjen numeroarvot. Virallinen polttoaineenkulutus ilmoitetaan joko litroina 100 kilometriä kohden (l/100 km), maileina gallonaa kohden (mpg), kilometreinä litraa kohden (km/l) tai näiden arvojen asianmukaisena yhdistelmänä ja merkitään yhden desimaalin tarkkuudella. Viralliset erityiset CO2-päästöt ilmoitetaan grammoina kilometriä kohden (g/km) lähimpään kokonaislukuun pyöristettyinä. 5. Ne sisältävät arvion polttoainekustannuksista, jotka syntyvät ajettaessa 10 000 kilometrin tai 6 000 mailin matka kyseisellä ajoneuvolla ja kyseistä polttoainetta käyttäen. Polttoainekustannusten laskennassa käytetään kussakin jäsenvaltiossa vuosittain määriteltävää polttoaineen keskimääräistä hintaa. Polttoainekustannuksia koskevaan arvioon on liitettävä asianmukainen teksti, jossa selostetaan arvion taustaolettamukset sekä laskelmassa käytetty polttoaineen hinta. Arvion taustaolettamuksia selostavassa tekstissä on oltava tiedot ajo-olosuhteista, joita direktiivistä 80/1268/ETY esitetyssä testisyklissä on jäljitelty, selostus polttoaineen keskimääräisen hinnan laskentatavasta sekä selvennys siitä, että kustannukset on ilmoitettu 10 000 kilometrin (6 000 mailin) matkalta, jotta kuluttajat voivat helposti laskea kyseisen ajoneuvon käytöstä aiheutuvat vuotuiset polttoainekustannukset. 6. Ne sisältävät seuraavan tekstin polttoainetaloutta koskevan oppaan saatavuudesta:"Henkilöautojen polttoainetaloutta koskeva opas, joka sisältää tiedot kaikkien uusien autojen polttoaineenkulutuksesta, on saatavana ilmaiseksi kauppiaalta." 7. Ne sisältävät seuraavan tekstin: "Auton polttoainetalouteen ja hiilidioksidipäästöihin vaikuttavat auton pienen polttoaineenkulutuksen lisäksi myös kuljettajan ajotottumukset sekä muut tekijät, jotka eivät liity auton tekniikkaan. Hiilidioksidi on tärkein ilmaston lämpenemistä aiheuttava kasvihuonekaasu." LIITE II POLTTOAINETALOUTTA KOSKEVAN OPPAAN KUVAUS Jäsenvaltioiden on varmistettava, että polttoainetaloutta koskeva opas sisältää vähintään seuraavat tiedot: 1. Virallisen polttoaineenkulutuksen ja virallisten erityisten CO2-päästöjen numeroarvot; virallinen polttoaineenkulutus ilmoitetaan joko litroina 100 kilometriä kohden (l/100 km), maileina gallonaa kohden (mpg), kilometreinä litraa kohden (km/l) tai näiden arvojen asianmukaisena yhdistelmänä ja merkitään yhden desimaalin tarkkuudella. Viralliset erityiset CO2-päästöt ilmoitetaan grammoina kilometriä kohden (g/km) lähimpään kokonaislukuun pyöristettyinä. 2. Selkeä luettelo kymmenestä vähiten polttoainetta kuluttavasta uudesta automuunnoksesta, jotka on ilmoitettu erityisten CO2-päästöjen kasvavan määrän mukaisessa järjestyksessä kustakin polttoainetyypistä (bensiini tai dieselöljy). Luettelossa on mainittava kyseisen ajoneuvon merkki, vaihtoehto ja muunnos, viralliset erityiset CO2-päästöt, virallinen polttoaineenkulutus sekä 10 000 kilometrin tai 6 000 mailin matkasta aiheutuvat polttoainekustannukset. 3. Viralliset erityiset CO2-päästöt ilmoitetaan grammoina kilometriä kohden (g/km) lähimpään kokonaislukuun pyöristettyinä. Polttoaineenkulutus ilmoitetaan joko litroina 100 kilometriä kohden (l/100 km), maileina gallonaa kohden (mpg), kilometreinä litraa kohden (km/l) tai näiden arvojen asianmukaisena yhdistelmänä. Kaikki polttoaineenkulutusta koskevat tiedot on ilmoitettava yhden desimaalin tarkkuudella. Polttoainekustannusten laskennassa käytetään kussakin jäsenvaltiossa vuosittain määriteltävää polttoaineen keskimääräistä hintaa. Polttoainekustannuksia koskevan arvioon on liitettävä asianmukainen teksti, jossa selostetaan arvion taustaolettamukset sekä laskelmassa käytetty polttoaineen hinta. Arvion taustaolettamuksia selostavassa tekstissä on oltava tiedot ajo-olosuhteista, joita direktiivistä 80/1268/ETY esitetyssä testisyklissä on jäljitelty, selostus polttoaineen keskimääräisen hinnan laskentatavasta sekä selvennys siitä, että kustannukset on ilmoitettu 10 000 kilometrin (6 000 mailin) matkalta, jotta kuluttajat voivat helposti laskea kyseisen ajoneuvon käytöstä aiheutuvat vuotuiset polttoainekustannukset. >TAULUKON PAIKKA> 4. Autoilijoille tarkoitettuja tietoja niistä monista tekniikkaan liittymättömistä toimenpiteistä, joiden avulla he voivat parantaa ajoneuvonsa polttoainetaloutta. Näitä ovat muun muassa aggressiivisen ajotavan välttäminen, alhaisempien nopeuksien käyttäminen, ennakoiva jarrutus, renkaiden oikea ilmanpaine, tyhjäkäyntiaikojen lyhentäminen ja turhan kuorman välttäminen. 5. Selostus kasvihuonekaasupäästöjen vaikutuksista, mahdollisesta ilmastonmuutoksesta sekä moottoriajoneuvojen merkityksestä tässä yhteydessä. Lisäksi kerrotaan kuluttajan valittavissa olevista vaihtoehtoisista polttoaineista ja niiden ympäristövaikutuksista, jotka perustuvat viimeisimpiin tieteellisiin tutkimuksiin ja lainsäädännön vaatimuksiin. LIITE III MYYNTIPAIKALLA NÄYTTEILLÄ PIDETTÄVÄN JULISTEEN KUVAUS Jäsenvaltioiden on varmistettava, että kauppiaat pitävät näytteillä julistetta, jossa esitetään luettelo kaikista myyntipaikalla myytävänä olevista uusia automuunnoksista niiden virallisen polttoaineenkulutuksen mukaisessa järjestyksessä. Jos kauppias myy useampaa kuin yhtä merkkiä, kustakin merkistä on esitettävä oma julisteensa. Julisteen (julisteiden) on täytettävä vähintään seuraavat vaatimukset: 1. Julisteen on oltava kooltaan vähintään 70 cm× 50 cm. 2. Julisteessa annettujen tietojen on oltava helppolukuisia. 3. Uudet automuunnokset on ryhmiteltävä ja lueteltava erikseen polttoainetyypin mukaan (bensiini tai dieselöljy). Luettelossa on mainittava kunkin auton osalta kyseisen ajoneuvon merkki, vaihtoehto ja muunnos, viralliset erityiset CO2-päästöt, virallinen polttoaineenkulutus sekä 10 000 kilometrin tai 6 000 mailin ajosta aiheutuvat polttoainekustannukset. Muunnokset järjestetään kunkin polttoainetyypin osalta erityisten CO2-päästöjen kasvavan määrän mukaiseen järjestykseen siten, että vähiten polttoainetta kuluttava auto mainitaan ensimmäisenä. 4. Viralliset erityiset CO2-päästöt ilmoitetaan grammoina kilometriä kohden (g/km) lähimpään kokonaislukuun pyöristettyinä. Polttoaineenkulutus ilmoitetaan joko litroina 100 kilometriä kohden (l/100 km), maileina gallonaa kohden (mpg), kilometreinä litraa kohden (km/l) tai näiden arvojen asianmukaisena yhdistelmänä. Polttoainekustannusten laskennassa käytetään kussakin jäsenvaltiossa vuosittain määriteltävää polttoaineen keskimääräistä hintaa. Polttoainekustannuksia koskevaan arvioon on liitettävä asianmukainen teksti, jossa selostetaan arvion taustaolettamukset sekä laskelmassa käytetty polttoaineen hinta. Arvion taustaolettamuksia selostavassa tekstissä on oltava tiedot ajo-olosuhteista, joita direktiivissä 80/1268/ETY esitetyssä testisyklissä on jäljitelty, selostus polttoaineen keskimääräisen hinnan laskentatavasta sekä selvennys siitä, että kustannukset on ilmoitettu 10 000 kilometrin (6 000 mailin) matkalta, jotta kuluttajat voivat helposti laskea kyseisen ajoneuvon käytöstä aiheutuvat vuotuiset polttoainekustannukset. Kaikki polttoaineenkulutusta koskevat tiedot on ilmoitettava yhden desimaalin tarkkuudella. Tiedot voidaan esittää seuraavassa muodossa: >TAULUKON PAIKKA> 5. Julisteessa on oltava seuraava teksti polttoainetaloutta koskevan oppaan saatavuudesta: "Henkilöautojen polttoainetaloutta koskeva opas, joka sisältää tiedot kaikkien uusien autojen polttoaineenkulutuksesta, on saatavana ilmaiseksi kauppiaalta." 6. Julisteessa on oltava seuraava teksti: "Auton polttoainetalouteen ja hiilidioksidipäästöihin vaikuttavat auton pienen polttoaineenkulutuksen lisäksi myös kuljettajan ajotottumukset sekä muut tekijät, jotka eivät liity auton tekniikkaan. Hiilidioksidi on tärkein ilmaston lämpenemistä aiheuttava kasvihuonekaasu." LIITE IV POLTTOAINEENKULUTUSTA KOSKEVIEN TIETOJEN ESITTÄMINEN MYYNNINEDISTÄMISMATERIAALISSA Jäsenvaltioiden on varmistettava, että kaikessa myynninedistämismateriaalissa mainitaan tiedot niiden ajoneuvojen virallisesta polttoaineenkulutuksesta, joita kyseinen materiaali koskee. Näiden tietojen on täytettävä vähintään seuraavat vaatimukset: 1. Niiden on oltava helppolukuisia ja ne on esitettävä yhtä näkyvästi kuin muut myynninedistämismateriaalissa esitetyt keskeiset tiedot. 2. Niiden on oltava helposti ymmärrettäviä jo pelkän pinnallisen tutustumisen perusteella. 3. Viralliset polttoaineenkulutustiedot on esitettävä kaikista niistä autojen muunnoksista, joita myynninedistämismateriaali koskee. Jos nimettyjä muunnoksia on useampia kuin yksi, voidaan ilmoittaa joko kaikkien muunnosten viralliset polttoaineenkulutustiedot tai pelkästään parhaan ja heikoimman polttoaineenkulutuksen välinen vaihteluväli. Polttoaineenkulutus ilmoitetaan joko litroina 100 kilometriä kohden (l/100 km), maileina gallonaa kohden (mpg), kilometreinä litraa kohden (km/l) tai näiden arvojen asianmukaisena yhdistelmänä. Kaikki numeroarvot on ilmoitettavat yhden desimaalin tarkkuudella. Polttoaineenkulutusta koskevia tietoja ei tarvitse esittää, jos myynninedistämis-materiaalissa mainitaan ainoastaan merkin tuotenimi eikä mitään tiettyä muunnosta tai ajoneuvoa.